Uredba Sveta (ES) ŠT. 1554/97

z dne 22. julija 1997

o spremembi Uredbe (EGS) št. 1696/71 o skupni ureditvi trga za hmelj

SVET EVROPSKE UNIJE JE

ob upoštevanju Pogodbe o ustanovitvi Evropske skupnosti in zlasti členov 42 in 43 Pogodbe,

ob upoštevanju predloga Komisije [1],

ob upoštevanju mnenja Evropskega parlamenta [2],

ob upoštevanju mnenja Ekonomsko-socialnega odbora [3],

(1) ker bi bilo treba pomoč pridelovalcem uporabljati v glavnem za zagotovitev višjih in stabilnejših dohodkov; ker mora vsak znesek, zadržan zato, da bi dosegli cilje skupin proizvajalcev, kakor so določeni v členu 7(1)(a) do (d) Uredbe (EGS) št. 1696/71 [4], skladno s tem upoštevati primerno skrajno zgornjo mejo; ker je treba skladno spremeniti člen 7(1)(a) te uredbe;

(2) ker lahko vse večja pomoč za druge sorte povzroči precejšen porast površin s temi sortami na škodo kakovosti; ker bi se lahko glede na presežek v ponudbi in slabo povpraševanje cene za te sorte znižale in prisilile skupine proizvajalcev, da uporabijo pravico veta in odkupijo hmelj; ker ta hmelj morda ne bi našel kupcev na trgu in bi se lahko pri skupinah proizvajalcev kopičile velike zaloge sort slabše kakovosti; ker bi to lahko destabiliziralo trg; ker bi se morale skupine proizvajalcev za preprečitev takih razmer odločiti, katere sorte lahko njeni člani gojijo; ker bi bilo treba zato spremeniti člen 7(1)(d) in prvi pododstavek člena 7(3)(b);

(3) ker člen 7(3)(b) Uredbe (EGS) št. 1696/71 določa načelno obveznost pridelovalcev, ki so člani skupin, in priznanih skupin proizvajalcev, ki so članice združenj, da prodajo ves svoj pridelek prek skupine ali združenja; ker se je uporaba tega načela za pridelovalce Skupnosti, katerih večina so člani iste skupine, izkazala za zelo problematično; ker prehodno obdobje, predpisano v zadnjem pododstavku zgoraj navedene določbe, med katerim lahko pridelovalci priznane skupine, pod pogojem, da jih je ta za to pooblastila, sami tržijo ves ali del svojega pridelka v skladu s predpisanimi pravili in pod nadzorstvom skupine, poteče 31. decembra 1996; ker bi bilo zato treba sprejeti odločitev o ureditvah, ki bi se uporabljale od 1. januarja 1997, in skladno s tem spremeniti člen 7(3)(b);

(4) ker bi bilo škodljivo umakniti priznanje skupinam proizvajalcev, ki, poleg drugega, prizadevno opravljajo vse svoje druge naloge, kakor so upravljanje pomoči pridelovalcem in doseganje drugih zgoraj navedenih ciljev; ker bi bilo treba članom priznanih skupin proizvajalcev skladno s tem odobriti možnost samostojnega trženja vsega ali dela pridelka, ne da bi utrpeli zmanjšanje pomoči s kaznijo, kadar jih za to pooblasti skupina, pod pogojem, da ima ta pravico spremljati cene, o katerih se dogovarjajo pridelovalci in trgovci, in ima pravico veta na te cene; ker bi morali s tem v zvezi pridelovalcem, ki to želijo, dovoliti, da prodajo del svojega pridelka prek neke druge skupine proizvajalcev, ki jo določi njihova skupina, kadar gre za proizvode s posebnimi značilnostmi, za katere ni nujno, da jih komercialne dejavnosti njihove skupine zajemajo;

(5) ker ima vsaka skupina proizvajalcev svoje posebne značilnosti v zvezi s pogoji pridelave in trženja; ker je skladno s tem v najboljšem položaju, da kadarkoli v imenu svojih članov sprejme odločitev, do katere naj pride čim hitreje, da prilagodijo pridelavo tržnim zahtevam; ker taka svoboda predpostavlja uvedbo določene prožnosti v zvezi s proračunskimi sredstvi in upravljanjem;

(6) ker je treba zato pomoč plačati med spravilom pridelka, pri čemer ni razlikovanja med skupinami sort; ker to pomeni opustitev metode izračuna, predpisane v členu 12(5)(a) in (b), ki temelji na deklaracijah držav članic; ker bi jo morala zamenjati pavšalna pomoč na hektar, izračunana na podlagi preteklih povprečij; ker je ob motnjah na trgu pomoč mogoče plačati samo v zvezi z delom površin, zasajenih s hmeljem; ker bi moralo biti v takih primerih tudi omogočeno, da se pomoč spreminja; ker bi bilo treba odstavek 6 tega člena spremeniti in črtati odstavek 7;

(7) ker bi moralo biti skupinam proizvajalcev omogočeno odločanje, ali izplačajo pavšalno pomoč svojim članom v celotnem znesku, v sorazmerju z zasajeno površino, ali samo v višini 80 do 100 %; ker bi bilo treba skladno s tem spremeniti člen 7(1)(e), ki se nanaša na upravljanje sistema pomoči;

(8) ker bi moralo biti skupinam proizvajalcev omogočeno, da zadržijo do 20 % pomoči, da bi dosegli cilje, določene v členu 7(1)(d), v glavnem ali izključno, da bi spremenili sortiment, kadar je to še potrebno; ker je mogoče, med drugimi posebnimi ukrepi, pripraviti raziskave glede zdravstvenega varstva rastlin; ker bi se te raziskave morale osredotočiti na uporabo okolju prijaznih tehnologij in metod; ker je zato mogoče uporabiti izraz "integrirano varstvo pridelka";

(9) ker omenjena možnost, kadar skupine proizvajalcev ne tržijo vsega pridelka svojih članov, postane obvezna; ker bi jo bilo treba vključiti v člen 12(5);

(10) ker je mogoče zadržano pomoč kopičiti v obdobju največ petih let; ker je treba na koncu tega obdobja vso zadržano pomoč porabiti; ker bi bilo treba tako točko vključiti v člen 12(5);

(11) ker bi bilo zato treba zaradi racionalizacije in poenostavitve plačila opravljati samo enkrat na leto in bi morala zajeti pomoč proizvajalcem in pomoč za spremembo sortimenta; ker bi bilo treba ta plačila opraviti takoj po spravilu pridelka in vsekakor do 31. decembra zadevnega leta; ker je ta datum v zvezi z letino 1996 že potekel in bi bilo zato treba najti primerno rešitev; ker bi bilo zato treba člen 17 spremeniti;

(12) ker bi bilo treba predvideti ovrednotenje vpeljanih ukrepov in njihovega vpliva na ekonomske razmere v sektorju in po potrebi izdelati predloge; ker bi bilo treba to obveznost vključiti v člen 18,

SPREJEL NASLEDNJO UREDBO:

Člen 1

Uredba (EGS) št. 1696/71 se spremeni:

1. v členu 7:

(a) odstavek 1(a) se nadomesti z naslednjim:

"(a) koncentrirati ponudbo in stabilizirati trg s trženjem vsega pridelka članov ali, če je to potrebno, z nakupom hmelja po višji ceni, predpisani v členu 7(3)(b);"

(b) odstavek 1(b) se nadomesti z naslednjim:

"(b) skupnega prilagajanja takšne proizvodnje zahtevam trga in izboljšanja proizvoda s spreminjanjem sortimenta, s preureditvami hmeljišč, s promocijo in opravljanjem raziskav pridelave, trženja in integriranega varstva;"

(c) odstavek 1(c) se nadomesti z naslednjim:

"(c) pospeševanja gospodarne in mehanizirane obdelave in obiranja, da bi povečali donosnost proizvodnje in izboljšali varstvo okolja;"

(d) odstavek 1(d) se nadomesti z naslednjim:

"(d) odločanja, katere sorte hmelja lahko njeni člani gojijo, in sprejetja enotnih pravil za proizvodnjo;"

(e) odstavek 1(e) se nadomesti z naslednjim:

"(e) upravljati sistem pomoči, predviden v členu 12, z dodelitvijo deleža pomoči vsakemu članu skupine v sorazmerju s površino, ki jo obdeluje, ob upoštevanju uporabe odstavka 5 tega člena;"

(f) odstavek 1a se nadomesti z naslednjim:

"1a. Skupine proizvajalcev lahko uporabijo do 20 % pomoči za ukrepe za doseganje ciljev iz odstavka 1(a) do (d);"

(g) odstavek 3(b) se nadomesti z naslednjim:

"(b) imajo v svoje statute vključeno obveznost za pridelovalce, ki so člani skupin, in za priznane skupine proizvajalcev, ki so članice združenj, da:

- spoštujejo enotna pravila proizvodnje in odločitve o vrsti gojenih sort,

- ves svoj pridelek tržijo prek skupine ali združenja.

Ta obveznost ne velja za proizvode, za katere so pridelovalci sklenili prodajne pogodbe, preden so se pridružili skupini, pod pogojem, da je bila skupina o njih obveščena in jih je odobrila.

Vendar lahko pridelovalci člani, kadar skupina proizvajalcev to dovoli in pod pogoji, ki jih predpiše:

- zamenjajo obveznost, da ves svoj pridelek tržijo prek skupine proizvajalcev, s trženjem po skupnih pravilih, vključenih v statut, ki zagotavljajo, da ima skupina proizvajalcev pravico spremljati prodajne cene, ki jih mora odobriti, če pa tega ne stori, mora skupina prevzeti hmelj po višji ceni,

- tržijo prek uradov druge skupine proizvajalcev, ki jo je imenovala njihova skupina, proizvode, ki zaradi svojih značilnosti niso nujno zajeti v komercialnih dejavnostih njihove skupine."

2. člen 9 se črta;

3. člen 10 se nadomesti z naslednjim:

"Člen 10

1. Svet na predlog Komisije v skladu s postopkom glasovanja iz člena 43(2) Pogodbe sprejme splošna pravila za uporabo člena 8.

2. Podrobna pravila za uporabo člena 8 se sprejmejo po postopku iz člena 20."

4. v členu 12:

(a) se odstavek 3 nadomesti z naslednjim:

"3. (a) V tistih regijah Skupnosti, kjer so priznane skupine proizvajalcev zmožne svojim članom zagotoviti primeren dohodek in gospodarno upravljajo ponudbo, se pomoč dodeli samo tem skupinam proizvajalcev.

(b) V posebnem primeru, kadar ima pridelovalec sedež v drugi državi članici, kakor ga ima skupina, katere član je; pristojni organi države članice, v kateri ima sedež, temu pridelovalcu plačajo neposredno polni znesek pomoči.

(c) V drugih regijah se pomoč dodeli posameznim pridelovalcem."

(b) odstavek 5 se nadomesti z naslednjim:

"5. (a) Pomoč na hektar je enaka za vse skupine sort. V petih letih od letine 1996 naprej je znesek enak 480 ECU/ha.

(b) Če se pomoč odobri priznani skupini proizvajalcev v skladu s prvim pododstavkom odstavka 3, se skupina lahko odloči, ali vsako leto izplača celotno pomoč svojim članom v sorazmerju s površino, ki jo obdeluje, ali samo vsaj 80 % pomoči, glede na to, ali so še nerešene vloge za spremembo sortimenta ali mogoče še kaki drugi cilji, ki jih je treba doseči v skladu s členom 7(1)(d).

(c) Če se ta pomoč dodeli priznani skupini proizvajalcev in kadar to telo ne trži vsega pridelka svojih članov, vsako leto zadrži 20 % pomoči pridelovalcem, da bi dosegli cilje, navedene pod (b).

(d) Zadržano pomoč je mogoče kopičiti največ pet let; ob koncu tega obdobja je treba vso zadržano pomoč porabiti.

(e) V primeru, omenjenem v odstavku 3(b) tega člena, mora ta pridelovalec plačati skupini proizvajalcev, katere član je, znesek, enak znesku, zadržanemu v skladu s točkama (b) in (c) zgoraj."

(c) odstavek 6 se nadomesti z naslednjim:

"6. Če poročilo, navedeno v členu 11, kaže, da gre za tveganje ustvarjanja strukturnih presežkov ali motenj v strukturi ponudbe na trgu hmelja v Skupnosti, lahko Svet na predlog Komisije po postopku iz člena 43(2) Pogodbe prilagodi znesek pomoči, določene v odstavku 5, ali:

(a) odobri pomoč samo za del površine, zasajene s hmeljem, registrirane za tisto leto, pri čemer prilagodi pomoč, kadar je to potrebno; ali

(b) razglasi, da do pomoči niso upravičene tiste površine, zasajene s hmeljem, ki so v prvem in/ali drugem letu pridelave."

(d) odstavek 7 se črta;

5. člen 12a se črta;

6. člen 16 se nadomesti z naslednjim:

"Člen 16

Razen če ni v tej uredbi drugače predvideno, se členi 92, 93 in 94 Pogodbe uporabljajo za proizvodnjo in trgovino s proizvodi iz člena 1(1)."

7. člen 17 se nadomesti z naslednjim:

"Člen 17

1. Uredbe o financiranju skupne kmetijske politike se uporabijo za trg s proizvodi, določenimi v členu 1(1), od datuma izvajanja ureditev, ki so tu predpisane.

2. Pomoč, ki so jo države članice odobrile v skladu s členom 8, predstavlja skupni ukrep v pomenu člena 2(1) Uredbe (EGS) št. 4256/88 [1] Uredba Sveta (EGS) št. 4256/88 z dne 19. decembra 1988, ki predpisuje določbe za izvajanje Uredbe (EGS) št. 2052/88 glede na usmerjevalni oddelek EKUJS (UL L 374, 31.12.1988, str. 25). Uredba, spremenjena z Uredbo (EGS) št. 2085/93 (UL L 193, 31.7.1993, str. 44).. Zajeta naj bo v letnih napovedih izdatkov, omenjenih v členu 31 (1) Uredbe (EGS) št. 2328/91 [2] Uredba Sveta (EGS) 2328/91 z dne 15. julija 1991 o izboljšanju učinkovitosti kmetijskih struktur (UL L 218, 6.8.1991, str. 1). Uredba, nazadnje spremenjena z Uredbo Komisije (ES) 2387/95 (UL L 244, 12.10.1995, str. 50)..

Člen 1(3) Uredbe (EGS) št. 2328/91 se uporablja za pomoč, zajeto v tem odstavku.

Pomoč se plača v skladu s členom 21 Uredbe (EGS) št. 4253/88 [3] Uredba Sveta (EGS) št. 4253/88 z dne 19. decembra 1988, ki predpisuje določbe za izvajanje Uredbe (EGS) št. 2052/88 glede na usklajevanje dejavnosti različnih strukturnih skladov med seboj in s postopki Evropske investicijske banke ter drugih obstoječih finančnih instrumentov (UL L 374, 31.12.1988, str. 1). Uredba, nazadnje spremenjena z uredbo (ES) št. 3193/94 (UL L 337, 24.12.1994, str. 11)..

3. Države članice izplačajo pomoč pridelovalcem kakor hitro je mogoče po spravilu pridelka in najpozneje do 15. oktobra za letino 1996 in od letine 1997 naprej med 16. oktobrom in 31. decembrom tržnega leta, za katero se zaprosi za pomoč.

4. Komisija sprejme podrobna pravila za uporabo tega člena."

8. Člen 18 se nadomesti z naslednjim:

"Člen 18

Države članice in Komisija druga drugi sporočajo vse informacije, potrebne za izvajanje te uredbe. Postopek za predajo, ovrednotenje in širjenje teh informacij se sprejme v skladu s postopkom, predpisanim v členu 20.

Na podlagi teh informacij Komisija pred 1. septembrom 2000 za Svet Evropske unije opravi oceno sektorja; to oceno, če ustreza, lahko spremljajo predlogi."

Člen 2

Ta uredba začne veljati tretji dan po objavi v Uradnem listu Evropskih skupnosti.

Uporabljati se začne od 1. januarja 1997.

Ta uredba je v celoti zavezujoča in se neposredno uporablja v vseh državah članicah.

V Bruslju, 22. julija 1997

Za Svet

Predsednik

F. Boden

[1] UL C 127, 24.4.1997, str. 11.

[2] Mnenje, sprejeto 18. julija 1997 (še neobjavljeno v Uradnem listu).

[3] Mnenje, sprejeto 29. maja 1997 (še neobjavljeno v Uradnem listu).

[4] UL L 175, 4.8.1971, str. 1. Uredba, nazadnje spremenjena z Uredbo (EGS) št. 3290/94 (UL L 349, 31.12.1994, str. 105).

--------------------------------------------------